भगवान आदिनाथ के मोझ के बाद प्रवचन फिर निकाली गई शोभायात्रा
झंडवा में आयोजित पंचकल्याणक महोत्सव के अंतिम दिन गांव में दिन भर भगवान आदिनाथ और अहिंसा परमोधर्म के जयकारे गुंजायमान होते रहे। भगवान आदिनाथ का मोक्ष कल्याणक उत्सव मनाने के लिए हजारों श्रद्धालु गांव में जुटे थे। दोपहर में निकली फेरी में श्रद्धालु नाचते-गाते हुए गांव से निकले। श्रद्धालुओं की रवानगी का क्रम देर रात तक चलता रहा।
गांव झंडवा में आचार्य विशुद्ध सागर महाराज सहित 19 जैन मुनियों के सानिध्य में पंचकल्याणक महोत्सव की शुरूआत 26 फरवरी से हुई थी। इस उत्सव में झंडवा के ग्रामीणों के अलावा सिरोंज, अशोकनगर तथा आरोन जैन समाज द्वारा आयोजक की भूमिका निभाई गई। पांच दिन से झंडवा में उत्सव का आनंद देखते ही बन रहा था। गुरुवार को महोत्सव के अंतिम दिन आचार्य श्री के सानिध्य में भगवान आदिनाथ का मोक्षकल्याणक उत्सव मनाया गया। सुबह सवा सात बजे भगवान का मोक्ष हुआ। इसके उपरांत आचार्यश्री के प्रवचन तथा आहारचर्या हुई। दोपहर में जैन श्रद्धालुओं ने गांव में भव्य फेरी निकाली। फेरी की अगवानी दिगंबर जैन नवयुवक मंडल सिरोंज तथा आरोन जैन समाज के बैंड द्वारा की जा रही थी। साथ ही आकर्षक तरीके से सजा रथ चल रहा था। रथ का सबसे प्रमुख आकर्षण ऐरावत हाथी का प्रतिरूप था। रथ में ही इंद्र और इंद्राणी सवार हो कर चल रहे थे। बड़ी संख्या में श्रद्धालु मुनिसंघ के साथ चलते हुए भगवान आदिनाथ और अहिंसा परमोधर्म के जयकारे लगा रहे थे। यह फेरी गांव की प्रत्येक गली और मोहल्ले से होकर निकली। फेरी का समापन भगवान आदिनाथ के मंदिर के सामने पहुंचकर हुआ। आयोजन में सहभागिता करने के लिए सिरोंज, अशोक नगर, आरोन, गुना, शिवपुरी, गंजबासौदा तथा विदिशा के हजारों श्रद्धालु गुरुवार को झंडवा पहुंचे थे।
बताया पंचकल्याणक का महत्व
सुबह हुए प्रवचन में आचार्यश्री ने श्रद्धालुओं को पंचकल्याणक महोत्सव का महत्व बताया। उन्होंने गर्भ, जन्म, तप, ज्ञानकल्याणक के उपरांत मोक्षकल्याण के धार्मिक महत्व पर प्रकाश डाला तथा देश, समाज एवं जनकल्याण के लिए इस तरह के आयोजन जरूरी बताए। प्रवचन के उपरांत मुनि श्री की चरण वंदना करने तथा उन्हें श्रीफल भेंट करने के लिए श्रद्धालुओं की कतार लगी दिखाई दी।
शाम को हुआ मुनि संघ का विहार
फेरी के उपरांत शाम के समय आचार्य विशुद्ध सागर ने ससंघ झंडवा से मुगलसराय की ओर विहार कर दिया। उनके विहार की जानकारी लगते ही जैन समाज के साथ ही झंडवा के ग्रामीण समारोह स्थल पर एकत्रित हो गए। ग्रामीणों ने नम आंखों से मुनि संघ को विदा किया। ग्रामीण महेन्द्र सिंह दांगी तथा फूलसिंह विश्वकर्मा ने बताया कि मुनि संघ का सानिध्य पाकर हम धन्य हो गए। गांव में इतना बड़ा आयोजन कभी नहीं हुआ है। ये पांच दिन हमारे लिए यादगार बन गए हैं। आयोजन समिति के अध्यक्ष शैलेन्द्र गोहिल ने बताया कि बिना ग्रामीणों के सहयोग से यह आयोजन होना संभव नहीं था। इस सहयोग के दम पर ही इतना बड़ा आयोजन संभव हो सका है। पांच दिन तक गांव का प्रत्येक घर हमारे घर जैसा हो गया था। उन्होंने बताया कि अब इस क्षेत्र का नाम श्री आदिनाथ भूतनाथ तीर्थ धाम के नाम से जाना जाएगा।
गूंजे अहिंसा परमोधर्म के नारे, किया संसघ विहार
पंचकल्याणक समारोह के समापन के बाद आचार्यश्री ने ससंघ विहार किया।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva